Aptekers se rol al hoe belangriker - Solidariteit GildesSolidariteit Gildes Aptekers se rol al hoe belangriker - Solidariteit Gildes
Tuis / Gesondheidpraktisyns Artikel / Aptekers se rol al hoe belangriker
Aptekers doen baie meer as om agter 'n toonbank te staan en medisyne te resepteer.
Aptekers speel ook 'n kernrol in die gesondheidsorgstelsel aangesien hulle die gesondheidswerkers is wat dikwels oor die meeste kennis beskik oor medisyne en hoe dit werk. Hul rol behels onder meer ook om pasiënte in te lig en op te voed oor mediese toestande en die gebruik van medisyne.
Aptekers is verantwoordelik vir die gehalte van medisyne wat aan pasiënte verskaf word en om ook te verseker dat die verskaffing van medisyne binne die raamwerk van die wet plaasvind. Daar moet verder verseker word dat die medisyne wat aan 'n pasiënt voorgeskryf is, geskik is vir gebruik deur die spesifieke pasiënt.
Die apteker moet pasiënte kan adviseer oor medisyne, hoe om dit te neem, moontlike reaksies wat die medisyne tot gevolg kan hê en moet enige ander vrae kan beantwoord wat 'n pasiënt dalk kan hê.
'n Apteker se rol is dus lankal nie meer om net die medisyne wat deur 'n dokter voorgeskryf is vir die pasiënt voor te berei nie, maar ook om farmaseutiese sorg aan die pasiënt te verskaf deur hul mediese geskiedenis in ag te neem en die geskiktheid van 'n spesifieke medikasie te bepaal. Daar moet ook gekyk word na ander medikasie wat reeds deur die pasiënt gebruik word om te bepaal of dit geskik is vir gebruik saam met die medikasie wat voorgeskryf is.
Aptekers is dikwels die eerste gesondheidswerker wat 'n pasiënt vir gesondheidsadvies kontak. 'n Apteker moet dus in staat wees om gesondheidskwessies te kan identifiseer en toepaslike behandeling daarvoor aan te beveel en om die pasiënt te verwys indien nodig. Daar word dus op pasiënte se simptome gereageer en daar word raad gegee oor medisyne wat in dié verband gebruik kan word.
Aptekers hou ook toesig oor die verskaffingsketting van medisyne, adviseer ander gesondheidswerkers oor die veilige en effektiewe gebruik van medisyne en hou toesig oor die produksie en voorbereiding van medisyne om die kwaliteit daarvan te beoordeel voordat dit aan pasiënte verskaf word. Danksy hul toegang tot en gereelde interaksie met pasiënte is aptekers in die posisie om reeds baie vroeg moontlike interaksies tussen medisyne te identifiseer en pasiënte te adviseer om dit behoorlik te gebruik.
Deesdae verskaf apteke ook baie meer dienste as voorheen, soos voorkomende ondersoeke en inentingsdienste, en aptekers maak dit dus makliker vir pasiënte om maklike toegang tot doeltreffende en koste-effektiewe dienste te kry.
Life Healthcare: https://www.lifehealthcare.co.za/news-and-info-hub/latest-news/the-importance-of-pharmacy-in-your-treatment/
CVS Health: https://cvshealth.com/thought-leadership/the-role-of–pharmacists-in-a-changing-health-care-environment
National Academies: https://www.nationalacademies.org/news/2020/04/exploring-the-importance-of-pharmacies-to-public-health